**Mesto Vrútky**

 Predkladacia správa

Určené:

***na zasadnutie Mestskej rady vo Vrútkach dňa 19.8.2020 a***

***Mestského zastupiteľstva vo Vrútkach dňa 25.08.2020***

Názov materiálu:

**Riešenie bezpečnosti účastníkov cestnej premávky na Ulici Karvaša a Bláhovca**

Návrh na uznesenie:

**Mestská rada Vrútky**

* berie na vedomie informáciu o vybavení petície za odstránenie cestného spomaľovacieho prahu na Ulici Karvaša a Bláhovca
* odporúča MsZ

uložiť Mestskému úradu

1. zabezpečiť projektovú dokumentáciu na realizáciu III. etapy ľavostranného chodníka na Ul. Karvaša a Bláhovca.
2. zabezpečiť územné konanie a stavebné povolenie pre realizáciu investície
3. zaradiť realizáciu investície do návrhu investícií na r. 2021

Termín: 31.12.2020

**Mestské zastupiteľstvo Vrútky**

* berie na vedomie informáciu o vybavení petície za odstránenie cestného spomaľovacieho prahu na Ulici Karvaša a Bláhovca
* ukladá Mestskému úradu

1. zabezpečiť projektovú dokumentáciu na realizáciu III. etapy ľavostranného chodníka na Ul. Karvaša a Bláhovca.
2. zabezpečiť územné konanie a stavebné povolenie pre realizáciu investície
3. zaradiť realizáciu investície do návrhu investícií na r. 2021

Termín: 31.12.2020

Vo Vrútkach, dňa 18. 08. 2020

Spracoval: Ing. Dušan Kramár, vedúci odboru výstavby a životného prostredia

Predkladá: Ing. Dušan Kramár, vedúci odboru výstavby a životného prostredia

...................................................

podpis predkladateľa

**Dôvodová správa**

Bezpečnosť účastníkov cestnej premávky na Ul. Karvaša a Bláhovca, ktorá je vystavená stále sa zvyšujúcej intenzite dopravy, bola a z veľkej časti stále je limitovaná neexistujúcimi chodníkmi po oboch stranách cesty. Mesto Vrútky reagovalo na opakované prekračovanie povolenej rýchlosti vodičmi motorových vozidiel a s tým spojené požiadavky tu žijúcich obyvateľov na bezpečnosť chodcov v r. 2015 a 2017 opakovaným osádzaním a odstraňovaním spomaľovacích prahov a následne prípravou a vybudovaním asfaltového spomaľovacieho prahu v r. 2018 - 2019. Zároveň mesto od r. 2018 postupne buduje chodník po ľavej strane smer hotel Junior, ktorý sa z dôvodu vysokej investičnej náročnosti buduje po etapách, pričom prednostne sú riešené najrizikovejšie úseky identifikované v komunikácii s dopravným inšpektorátom v Martine. Prvá etapa (Poľná ulica – Smreková ulica) bola realizovaná v r. 2018, druhá etapa (Smreková ulica – Jedľová ulica) bola realizovaná v r. 2019.

Výpadok podielových daní samospráv z dôvodu koronakrízy v roku 2020 bez adekvátnej kompenzácie zo strany štátu neumožnil mestu realizáciu ďalšej etapy chodníka v tomto roku. Avšak na základe aktuálnych informácií o možnom čerpaní návratnej finančnej výpomoci Ministerstva financií SR je možné pripraviť realizáciu tejto investície na rok 2021. Podmienkou, mimo schválenia čerpania návratnej finančnej výpomoci, je aktualizácia a dopracovanie projektovej dokumentácie na III. etapu ľavostranného chodníka na Ul. Karvaša a Bláhovca v úseku od Ul. Francúzskych partizánov po Poľnú ulicu, zabezpečenie povoľovacieho procesu v zmysle stavebného zákona a zaradenie investície do kapitálových výdavkov rozpočtu mesta v r. 2021.

Realizácia III. etapy chodníka zároveň vytvorí jeden z predpokladov pre odstránenie existujúceho asfaltového spomaľovacieho prahu, ktorý požadujú signatári petície predloženej na mestský úrad dňa 26.6.2020 a jeho náhradu iným bezpečnostným prvkom. Informáciu o vybavení predmetnej petície prikladáme v prílohe predkladaného materiálu.

Ing. Dušan Kramár